31999R2701
L 327/5
JURNALUL OFÍCIAL AL UNIUNII EUROPENE
REGULAMENTUL (CE) NR. 2701/1999 AL CONSILIULUI
din 14 decembrie 1999
de modificare a Regulamentului (CE) nr. 2201/96 privind organizarea comună a piețelor în sectorul produselor prelucrate pe bază de fructe și legume
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social (2),
întrucât:
(1)
Articolul 6 din Regulamentul (CE) nr. 2201/96 (3) prevede repartizarea anuală între statele membre a cotei stabilite pentru acordarea ajutorului de producție pentru produsele prelucrate pe bază de tomate; această repartizare se bazează, pentru anul de comercializare 1999/2000, pe media cantităților produse pentru care prețul minim a fost respectat în anii de comercializare 1997/1998 și 1998/1999; începând cu anul de comercializare 2000/2001, repartizarea se bazează pe media respectivelor cantități produse în cei trei ani de comercializare care au loc înaintea celui în care se efectuează repartizarea.
(2)
Anul de comercializare 1997/1998 a fost caracterizat în Portugalia de condiții climatice extrem de nefavorabile care au determinat o scădere anormală și importantă a producției; repartizarea cotelor ținând seama de această producție anormal de scăzută în Portugalia nu ar ține seama de potențialul de producție al acestui stat membru în condiții climatice normale.
(3)
Trebuie să se atribuie Portugaliei, în mod excepțional și numai pentru cei doi ani de comercializare afectați de scăderea excepțională a producției de tomate pentru prelucrare, și anume anii de comercializare 1999/2000 și 2000/2001, o cantitate suplimentară pentru producerea de concentrat de tomate, care compensează pierderea cotelor rezultând din condițiile anormale ale anului de comercializare 1997/1998 fără ca prin aceasta să fie lezați producătorii din celelalte state membre; această cantitate suplimentară trebuie să fie stabilită la 83 468 tone pentru anul de comercializare 1999/2000 și calculată, pentru anul de comercializare 2000/2001, înlocuind cantitatea de 884 592 tone, inițial atribuită Portugaliei, cu cantitatea efectiv prelucrată în anul de comercializare 1997/1998.
(4)
Prezentul regulament se referă la anul de comercializare 1999/2000; acest an de comercializare a început la 15 iunie 1999; prezentul regulament trebuie să se aplice începând cu această dată,
ADOPTĂ PREZENTUL REGULAMENT:
Articolul 1
La articolul 6 din Regulamentul (CE) nr. 2201/96 se inserează următorul alineat:
„(3a) Prin derogare de la alineatul (3), o cantitate suplimentară de tomate proaspete destinate producerii de concentrat este atribuită Portugaliei pentru anii de comercializare 1999/2000 și 2000/2001. Această cantitate este egală:
-
cu 83 468 tone pentru anul de comercializare 1999/2000 și
-
pentru anul de comercializare 2000/2001, cu diferența dintre cantitatea calculată conform alineatului (3) și cea calculată înlocuind cu 884 592 tone cantitatea de tomate proaspete utilizată în Portugalia pentru fabricarea concentratului în anul de comercializare 1997/1998.
Volumul de tomate proaspete menționat la alineatul (1) și cantitatea de tomate proaspete destinate fabricării concentratului precizat la alineatul (2) al doilea paragraf prima liniuță sunt mărite, pentru acești doi ani de comercializare, cu cantitatea suplimentară atribuită Portugaliei.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 15 iunie 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 decembrie 1999.